Eerste plaasmoorde-debat in parlementArgieffoto Die VF Plus het Woensdag gesê nadat die speaker van die parlement, Baleka Mbete, enkele weke gelede nie ŉ debat oor plaasmoorde wou toelaat nie, het sy haar besluit omgekeer en gaan die aangeleentheid nou vir ŉ eerste keer in die parlement bespreek word. Dr. Pieter Groenewald, leier van die VF Plus, het gesê die speaker het die debat aanvanklik geweier omdat dit volgens haar nie as dringend genoeg en in nasionale belang geag is nie. Hy het verlede week met haar hieroor vergader. Sy het glo toegegee dat dit wel dringend en in openbare belang is en dat die debat reeds Dinsdag gaan plaasvind. “Die VF Plus verwelkom dit dat die ANC-regering ná duisende moorde en aanvalle eindelik toegegee het dat dit ŉ saak van groot belang dié is wat gedebatteer moet word,” het Groenewald gesê. “Die speaker is daarop gewys dat dit nie net wittes is wat hierdeur geraak word nie en dat die moorde en aanvalle ernstige gevolge inhou vir die veiligheid van die land wat voedselsekuriteit, die stabiliteit van die arbeidsmark en ekonomiese ontwikkeling in die algemeen betref.” Hy het gesê die moordsyfer van 133 boere uit elke 100 000 mense raak almal in die land. “Ek het haar ook daarop gewys dat daar, veral in Februarie vanjaar, ŉ skerp toename was in die aantal moorde en aanvalle op plase. Ten spyte hiervan kon die nasionale polisiediens ook nie daarin slaag om sy landelike beveiligingsplan doeltreffend uit te voer om landelik gebiede en die boeregemeenskap in die besonder te beskerm nie.” Groenewald het gesê die VF Plus verwelkom hierdie geskiedkundige debat. Dit is van belang dat die publiek weet wat politieke partye doen oor kwessies wat almal in die land direk raak.